恭謁台嶽桐柏觀紀事
作者：謝伋
朝代：宋

paragraphs: 拜恩散號在茲地，乘興真游駕小車。
擁笏朝真香火罷，虛明庭院靜無譁。
按圖默記金聲賦，意氣直欲登仙槎。
龍淵三井液膏乳，瓊臺雙闕飛雲霞。
玉堂珠閣不可到，山靈勒回因念差。
金壺龍檢世已遠，五千漆字猶堪誇。
如今丹筆已漫漶，風日暴炙元無遮。
元公豐碑壓千柱，擇木小隸湮塵沙。
丈人巾屨青松下，道士甌蟻隨傾茶。
謂予讀敕見陳請，州帖次第來幽遐。
了知君心棄符竹，不敢復獻旌節花。
我今便欲老巖谷，亦不求棗大如瓜。
洗心脫然去塵累，不慕盛麗並紛華。
黄衣青藜或可遇，願授竹簡觀聱牙。
人生信是行樂耳，豈復自慁同池蛙。
茲行已占平生勝，後來游觀寧復加。
清興不極尚忘返，長天日暮空咨嗟。